Што характэрна, музей “Прастора Хаіма Суціна” таксама ў свой час быў адкрыты за кошт замежных сродкаў — дзякуючы гранту UNESCO. Завадатар гэтай справы Уладзімір Шчасны неаднаразова падкрэсліваў, што яна мае мэту не вырашыць усе праблемы, але стаць свайго кшталту трыгерам, штуршком для мясцовых уладаў у плане далейшых пераўтварэнняў. Ды, на жаль, ніякіх маштабных захадаў дасюль не адбылося. Музейчык у прыстасаваным памяшканні — трох пакоях Дома дзіцячай творчасці — па-ранейшаму ўражвае найперш сціпласцю і ўтульнасцю. Апошняе можна сказаць і пра новую музейную прастору ў Смілавічах — “Гасцёўню Станіслава Манюшкі”, якая адкрылася акурат 27 лістапада.